Propunere de REGULAMENT AL CONSILIULUI de modificare a Regulamentului (UE) nr. 1388/2013 privind deschiderea și modul de gestionare a unor contingente tarifare autonome ale Uniunii pentru anumite produse agricole și industriale /* COM/2014/0261 final - 2014/0137 (NLE) */





EXPUNERE DE MOTIVE 1. CONTEXTUL PROPUNERII Contingentele tarifare autonome ale Uniunii sunt necesare pentru produse a căror producție în Uniune nu este suficientă pentru a satisface necesitățile industriei utilizatoare din Uniune pentru perioada contingentară în curs. Ca răspuns la cererile formulate de mai multe state membre, Comisia, în colaborare cu experții guvernelor în cauză, a analizat posibilitatea deschiderii contingentelor tarifare autonome pentru anumite produse agricole și industriale. La 17 decembrie 2013, Consiliul a adoptat Regulamentul (UE) nr. 1388/2013 privind deschiderea și modul de gestionare a unor contingente tarifare autonome ale Uniunii pentru anumite produse agricole și industriale, pentru a satisface în cele mai bune condiții cererea Uniunii pentru produsele în cauză. Ar trebui deschise contingente tarifare ale Uniunii cu un nivel redus sau zero al taxelor pentru volumele corespunzătoare, fără a cauza o perturbare a piețelor pentru aceste produse. Dezbaterile din cadrul reuniunilor Grupului pentru economie tarifară au indicat faptul că statele membre sunt dispuse să deschidă contingente pentru produsele enumerate în anexa I la prezenta propunere de regulament, fără a cauza o perturbare a piețelor pentru aceste produse. În plus, a devenit necesar să se adapteze contingentele enumerate în anexa II la prezenta propunere: pentru numerele de ordine 09.2631 și 09.2806, descrierea a trebuit să fie modificată, pentru numărul de ordine 09.2629, un cod TARIC a trebuit să fie eliminat, iar pentru numerele de ordine 09.2818, 09.2668 și 09.2669, volumele au fost majorate. Contingentul tarifar autonom cu numărul de ordine 09.2930 a fost eliminat din anexa la Regulamentul (UE) nr. 1388/2013 al Consiliului, deoarece nu este în interesul Uniunii să continue acordarea acestui contingent. Propunerea este conformă cu politicile din sectoarele agricol, comercial, antreprenorial, al dezvoltării și al relațiilor externe. Mai concret, această propunere nu aduce atingere țărilor care beneficiază de un acord comercial preferențial cu UE (cum ar fi regimul SPG sau ACP ori țările candidate și potențial candidate). 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI A fost consultat Grupul pentru economie tarifară, în care sunt reprezentate autoritățile competente din toate statele membre. Toate contingentele enumerate reflectă acordurile sau compromisurile la care s-a ajuns în urma discuțiilor din cadrul grupului. Nu s-a menționat existența niciunui risc potențial grav cu consecințe ireversibile. Prezenta propunere va fi supusă procedurii de consultare interservicii și va fi publicată după adoptarea sa de către Consiliu. 3. ELEMENTELE JURIDICE ALE PROPUNERII Temeiul juridic al prezentei propuneri de regulament îl constituie articolul 31 din Tratatul privind funcționarea Uniunii Europene (TFUE). În temeiul articolului 31 din TFUE, suspendările și contingentele tarifare autonome se stabilesc de către Consiliu cu majoritate calificată, pe baza unei propuneri a Comisiei; prin urmare, instrumentul adecvat este un regulament. Propunerea intră în sfera competenței exclusive a Uniunii. În consecință, principiul subsidiarității nu se aplică. Propunerea este conformă cu principiul proporționalității, deoarece acest set de măsuri este în concordanță cu principiile stabilite în scopul simplificării procedurilor pentru operatorii care desfășoară activități de comerț exterior și cu Comunicarea Comisiei privind suspendările și contingentele tarifare autonome (C 363, 13.12.2011, p. 6). 4. IMPLICAȚIILE BUGETARE Taxe vamale nepercepute în valoare totală de aproximativ 5,9 milioane EUR/an. Efectul asupra resurselor proprii tradiționale ale bugetului este de 4,4 milioane EUR/an (75 % x 5,9 milioane EUR/an). 2014/0137 (NLE) Propunere de REGULAMENT AL CONSILIULUI de modificare a Regulamentului (UE) nr. 1388/2013 privind deschiderea și modul de gestionare a unor contingente tarifare autonome ale Uniunii pentru anumite produse agricole și industriale CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 31, având în vedere propunerea Comisiei Europene, întrucât: (1) Pentru a asigura furnizarea neîntreruptă și în cantitate suficientă a anumitor mărfuri produse insuficient în Uniune și pentru a evita perturbarea pieței în cazul anumitor produse agricole și industriale, au fost deschise contingente tarifare autonome prin Regulamentul (UE) nr. 1388/2013 al Consiliului[1]. Produsele din cadrul acestor contingente tarifare pot fi importate în Uniune cu un nivel redus sau zero al taxelor. Din motivele menționate, este necesar să se deschidă, începând cu 1 iulie 2014, contingente tarifare cu un nivel zero al taxelor pentru un volum corespunzător în ceea ce privește șase produse noi. (2) În plus, în anumite cazuri, contingentele tarifare autonome existente ale Uniunii ar trebui să fie adaptate. În două cazuri, descrierea produsului trebuie să fie modificată pentru o claritate mai mare și pentru a ține seama de cele mai recente evoluții ale produselor. Într-un alt caz, unul dintre codurile TARIC trebuie să fie eliminat, deoarece dubla clasificare a devenit caducă, iar în alte trei cazuri, volumele contingentare trebuie majorate, întrucât acest lucru este în interesul operatorilor economici și al Uniunii. (3) În fine, în două cazuri, contingentele tarifare autonome ale Uniunii ar trebui închise cu începere de la 1 iulie 2014 și respectiv 1 ianuarie 2015, întrucât nu este în interesul Uniunii să continue acordarea acestor contingente după datele respective. (4) Prin urmare, Regulamentul (UE) nr. 1388/2013 ar trebui modificat în consecință. (5) Având în vedere că unele dintre modificările contingentelor tarifare prevăzute de prezentul regulament trebuie să se aplice cu începere de la 1 iulie 2014, prezentul regulament ar trebui să se aplice de la aceeași dată și să intre în vigoare la data publicării în Jurnalul Oficial al Uniunii Europene. ADOPTĂ PREZENTUL REGULAMENT: Articolul 1 Anexa la Regulamentul (UE) nr. 1388/2013 se modifică după cum urmează: (1) rândurile care conțin contingentele tarifare cu numerele de ordine 09.2830, 09.2831, 09.2832, 09.2834, 09.2835 și 09.2836 prevăzute în anexa I la prezentul regulament se inserează respectând ordinea codurilor NC indicate în a doua coloană a tabelului din anexa la Regulamentul (UE) nr. 1388/2013; (2) rândurile care conțin contingentele tarifare cu numerele de ordine 09.2629, 09.2631, 09.2639, 09.2668, 09.2669, 09.2806 și 09.2818 se înlocuiesc cu rândurile prevăzute în anexa II la prezentul regulament; (3) rândul corespunzător contingentului tarifar cu numărul de ordine 09.2930 se elimină; (4) rândul corespunzător contingentului tarifar cu numărul de ordine 09.2639 se elimină; Articolul 2 Prezentul regulament intră în vigoare la data publicării în Jurnalul Oficial al Uniunii Europene. Se aplică de la 1 iulie 2014. Cu toate acestea, articolul 1 punctul 4 se aplică de la 1 ianuarie 2015. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele FIȘĂ FINANCIARĂ LEGISLATIVĂ 1. TITLUL PROPUNERII: Regulament al Consiliului de modificare a Regulamentului (UE) nr. 1388/2013 privind deschiderea și modul de gestionare a contingentelor tarifare autonome ale Uniunii pentru anumite produse agricole și industriale 2. LINII BUGETARE Capitol și articol: capitolul 12, articolul 120 Suma înscrisă în buget pentru exercițiul financiar 2014: 16 185 600 000 EUR (B 2014) 3. IMPLICAȚII FINANCIARE ¨ Propunerea nu are implicații financiare X Propunerea nu are implicații financiare asupra cheltuielilor, dar are implicații financiare asupra veniturilor. Efectul este următorul: (milioane EUR cu o zecimală) Linia bugetară || Venituri[2] || Perioadă de 6 luni începând cu zz/ll/aaaa || [Anul: 2/2014] Articolul 120 || Implicații asupra resurselor proprii || 1.7.2014 || -2,2 (milioane EUR cu o zecimală) Situația după acțiune || [2015-2018] Articolul 120 || -4,4 / an Adăugările aduse prin prezentul regulament vor duce la o creștere anuală a taxelor vamale nepercepute estimată la 5,9 milioane EUR. Pe baza celor de mai sus, pierderea de venituri rezultată din aplicarea prezentului regulament poate fi estimată la 4,4 milioane EUR/an începând din 01.1.2015 (5,9 milioane EUR valoare brută x 0,75) și 2,2 milioane EUR pentru perioada 01.7.2014 - 31.12.2014. 4. MĂSURI ANTIFRAUDĂ Controlul utilizării finale a anumitor produse care fac obiectul prezentului regulament al Consiliului se va efectua în conformitate cu articolele 291-300 din Regulamentul (CEE) nr. 2454/93 al Comisiei. [1] Regulamentul (UE) nr. 1388/2013 al Consiliului din 17 decembrie 2013 privind deschiderea și modul de gestionare a unor contingente tarifare autonome ale Uniunii pentru anumite produse agricole și industriale și de abrogare a Regulamentului (CE) nr. 7/2010 (JO L 354, 28.12.2013, p. 319). [2] În ceea ce privește resursele proprii tradiționale (taxe agricole, cotizații pentru zahăr, taxe vamale), sumele indicate trebuie să fie sume nete, și anume sume brute după deducerea a 25 % reprezentând cheltuieli de taxare. ANEXE Anexa I Contingentele tarifare menționate la punctul 1 din articolul 1 Nr. de ordine || Codul NC || TARIC || Descrierea || Perioada contingentară || Volumul con-tingentului || Nivelul taxei con-tingentare (%) 09.2830 || ex 2906 19 00 || 40 || Ciclopropilmetanol (CAS RN 2516-33-8) || 01.07.-31.12. || 10 de tone || 0 % 09.2831 || ex 2932 99 00 || 40 || 1,3:2,4-Bis-O-(3,4-dimetilbenzilidena)-D-glucitol (CAS RN 135861-56-2) || 01.07.-31.12. || 300 de tone || 0 % 09.2832 || ex 3808 92 90 || 40 || Preparat care conține minimum 38 %, dar maximum 50 % în greutate de piritonă de zinc (DCI) (CAS RN 13463-41-7) în dispesie apoasă || 01.07.-31.12. || 250 de tone || 0 % 09.2834 || ex 7604 29 10 || 20 || Bare din aliaj de aluminiu, cu un diametru de 200 mm sau mai mult, dar de maximum 300 mm || 01.07.-31.12. || 500 de tone || 0 % 09.2835 || ex 7604 29 10 || 30 || Bare din aliaj de aluminiu, cu un diametru de 300,1 mm sau mai mult, dar de maximum 533,4 mm || 01.07.-31.12. || 250 de tone || 0 % 09.2836 || ex 9003 11 00 ex 9003 19 00 || 10 20 || Rame de ochelari din plastic sau metale comune, destinate utilizării la fabricarea ochelarilor de corecție (1) || 01.07.-31.12. || 2 900 000de bucăți || 0 % Anexa II Contingentele tarifare menționate la punctul 2 din articolul 1 Nr. de ordine || Codul NC || TARIC || Descrierea || Perioada contingentară || Volumul con-tingentului || Nivelul taxei con-tingentare (%) 09.2806 || ex 2825 90 40 || 30 || Trioxid de wolfram, inclusiv oxid de wolfram albastru (CAS RN 1314-35-8 sau CAS RN 39318-18-8) || 01.01.-31.12. || 12 000 de tone || 0 % 09.2639 || 3905 30 00 || || Poli(vinil alcooli), care conține chiar grupări acetat nehidrolizate || 01.01.-31.12. || 18 000 de tone || 0 % 09.2818 || ex 6902 90 00 || 10 || Cărămizi refractare având — || lungimea laturii mai mare de 300 mm şi — || conţinut maxim de TiO2 de 1 % în greutate şi — || conţinut maxim de Al2O3 de 0,4 % în greutate şi — || o variaţie a volumului de mai puţin de 9 % la 1700° C 01.01.-31.12. 225 de tone 0 % 09.2629 || ex 8302 49 00 || 91 || Mânere telescopice din aluminiu, pentru fabricarea valizelor (1) || 01.07.-31.12. || 800 000 de bucăți || 0 % 09.2668 || ex 8714 91 10 ex 8714 91 10 || 21 31 || Cadru de bicicletă construit din fibre de carbon și rășină artificială, vopsit, lăcuit și/sau șlefuit, utilizat la fabricarea de biciclete (1) || 01.01.-31.12. || 125 000 de bucăți || 0 % 09.2669 || ex 8714 91 30 ex 8714 91 30 || 21 31 || Furcă-față de bicicletă, construită din fibre de carbon și rășină artificială, vopsită, lăcuită și/sau șlefuită, utilizată la fabricarea de biciclete (1) || 01.01.-31.12. || 97 000 de bucăți || 0 % 09.2631 || ex 9001 90 00 || 80 || Lentile de sticlă nemontate, prisme și elemente asamblate, destinate utilizării la fabricarea sau repararea produselor de la codurile NC 9002, 9005, 9013 10 și 9015 (1) || 01.01.-31.12. || 5 000 000 de bucăți || 0 % (1) Suspendarea taxei face obiectul articolelor 291-300 din Regulamentul (CEE) nr. 2454/93 al Comisiei din iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (JO L 253 11.10.1993, p. 1).